อธิบดีกรมอุตุนิยมวิทยา ระบุ หลังจากวันที่ 24 มกราคม ประเทศไทยตอนบนจะมีฝนฟ้าคะนองเกิดขึ้นทำให้ทั่วทุกภาคอุณหภูมิลดลง
อธิบดีกรมอุตุนิยมวิทยา ระบุ หลังจากวันที่ 24 มกราคม ประเทศไทยตอนบนจะมีฝนฟ้าคะนองเกิดขึ้นทำให้ทั่วทุกภาคอุณหภูมิลดลง รวมถึงปริมาณฝุ่น PM2.5 ก็จะลดลงเช่นกัน นาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศของประเทศไทย ว่า ตั้งแต่วันนี้ 22 มกราคม 2563 ถึงวันพรุ่งนี้ 23 มกราคม 2563 มวลอากาศเย็นจากประเทศจีนที่ปกคลุมประเทศไทยในภาคตะวันออกเฉียงเหนือ และบริเวณทะเลจีนใต้มีกำลังอ่อนลง ประกอบกับคลื่นอากาศในกระแสลมฝ่ายตะวันตกเคลื่อนเข้ามาปกคลุมในภาคเหนือ ทำให้มีอากาศหนาวเย็นในช่วงเช้าและมีหมอกสำหรับลมตะวันออกเฉียงใต้ยังคงปกคลุมในภาคกลางและภาคตะวันออก ทำให้บริเวณดังกล่าวมีหมอกในช่วงเช้าเช่นกันและอาจมีฝนฟ้าคะนองเกิดขึ้นบางพื้นที่ ขณะที่ ภาคใต้ มีปริมาณฝนเพิ่มมากขึ้นและทำให้คลื่นลมในทะเลฝั่งอ่าวไทยมีกำลังแรงขึ้นเช่นกัน สำหรับปริมาณฝุ่น PM2.5 ที่เกิดขึ้นในขณะนี้ ยังคงมีผลกระทบกับประชาชนในพื้นที่กรุงเทพมหานครและปริมณฑล รวมถึงภาคเหนือ โดยเฉพาะที่จังหวัดเชียงใหม่ ลำปาง ตราด และกำแพงเพชร ซึ่งหลังจากวันที่ 24 มกราคมเป็นต้นไป จนถึงวันที่ 29 มกราคม มวลอากาศเย็นจากประเทศจีนอีกระลอกหนึ่งซึ่งมีกำลังแรงขึ้นจะแผ่เข้ามาปกคลุมประเทศไทยอีกครั้ง ทำให้บริเวณประเทศไทยตอนบนมีฝนฟ้าคะนองเกิดขึ้น หลังจากนั้นทั่วทุกภาคของประเทศไทยอุณหภูมิจะลดลงและทำให้ปริมาณฝุ่น PM2.5 ลดลงด้วยอธิบดีกรมอุตุนิยมวิทยา กล่าวด้วยว่า ขอให้ประชาชนติดตามสภาพอากาศจากกรมอุตุนิยมวิทยา เพื่อให้ประชาชนเตรียมตัวในการใช้ชีวิตในแต่ละวันและสามารถคาดการณ์สภาพอากาศล่วงหน้าใน 7 วันได้ ที่เว็บไซต์ www.tmd.go.th หรือสายด่วน 1182